సూటిగా.....సుతిమెత్తగా....
మన దేశానికి స్వతంత్రం వచ్చి కొంచెం అటూ ఇటూగా అరవై ఎనిమిదేళ్ళు. స్వతంత్ర ఫలాలను భావితరాలకు భద్రంగా అప్పగించే పవిత్ర లక్ష్యంతో, బాబా సాహెబ్ అంబేద్కర్ నేతృత్వంలో సొంత రాజ్యాంగాన్ని రాసుకుని, దాన్ని కాపు కాయడానికి ఒకదానికి మరొకటి దన్నుగా మూడు వ్యవస్థలను ఏర్పాటు చేసుకున్నాము. ఇన్ని దశాబ్దాల స్వతంత్ర జీవనంలో ఎన్ని అవాంతరాలు ఎదురయినా, ఎన్నెన్ని అవాంఛనీయ పరిణామాలు చోటుచేసుకున్నా – పార్లమెంటు, ఎక్జిక్యూటివ్, జ్యుడిషియరీ అనే ఈ మూడు వ్యవస్థలు రాజ్యాంగానికి లోబడి పనిచేస్తూ ప్రపంచంలోనే పెద్ద ప్రజాస్వామ్య దేశమన్న కలికితురాయిని భారత కీర్తి కిరీటానికి అమర్చిపెట్టాయి. ఈ మూడింటికీ చెదలుపట్టే పరిస్తితే దాపురిస్తే, నేనున్నానంటూ దీనజనానికి బాసటగా నిలబడే నాలుగో వ్యవస్థ మీడియా వుండనే వుంది. అందుకే దానికి ఫోర్త్ ఎస్టేట్ అన్న అనధికారిక నామం స్తిరపడింది.
అయితే, ఇటీవలి కాలంలో ఈ వ్యవస్థలన్నీ రాజ్యాంగం తమపై వుంచిన బాధ్యతలను పాటిస్తున్నాయా, కర్తవ్యాలను నెరవేరుస్తున్నాయా లేదా వాటినుంచి దూరంగా జరుగుతున్నాయా అన్న అనుమానం సామాన్య జనంలో కలుగుతోంది. బ్రోచేవాళ్ళే దోచేవాళ్ళుగా మారుతున్న విషాద పరిస్థితుల్లో భారతావని లోని అశేష జనావళి స్తితి రాముని కాలంనాటి కధలోని కప్పను తలపిస్తోంది.
ప్రజాధనాన్ని అప్పనంగా ఆరగిస్తున్న ప్రజాప్రతినిదుల అవినీతి కుంభకోణాలు తవ్విన కొద్దీ బయటపడడం, నియమనిబంధనల చట్రంలో వారిని వుంచాల్సిన బాధ్యత కలిగిన అధికారగణం సయితం అదే అవినీతి కూపంలో ఇరుక్కునిపోవడం, చట్టాన్ని, న్యాయాన్ని కాపాడాల్సిన న్యాయవ్యవస్త లోని కొందరు న్యాయాధీశులే - కంచే చేనుమేసిన చందంగా దొరికిపోయి అభిశంసనలకు గురికావడం, అన్ని వ్యవస్థలు భ్రష్టు పట్టిపోయినప్పుడు వాటిని సరిదిద్దే పవిత్ర కర్తవ్యాన్ని నిర్వర్తించాల్సిన మీడియా లోని అత్యధిక భాగం ఈ యావత్తు భాగోతంలో భాగం కావడం ఇవన్నీ షష్టిపూర్తి చేసుకున్న స్వతంత్ర భారతానికి అంటుకున్న మరకలు. కడిగినా వొదలని మురికి.
అవినీతి అంశంగా ఈ రోజున దేశంలో, రాష్ట్రంలో సంభవిస్తున్న పరిణామాలు అవినీతిని ఈసడించుకునే పౌరులందరినీ కలత పరుస్తున్నాయి.
సమస్యతో సంబంధం వున్న పక్షాల్లో దేన్నో ఒకదానిని గుడ్డిగా సమర్ధించడం మినహా నిష్పక్షపాతంగా అభిప్రాయాలు వ్యక్తం చేయడానికి అవకాశం లేని స్తితి. మీడియాలో జరిగే చర్చల్లో కూడా అసలు అంశం వెనక్కు పోయి అనవసర విషయాలు తెరమీదకు వస్తున్నాయి. నిజాలకంటే నెపాలకు పెద్దపీట వేస్తున్నారు.
వీరంతా ఒకరిని మరొకరు నిందించుకుంటున్న తీరుతెన్నుల్ని చూసి ఆనందించడం కాదు ఈ రోజున మనం చేయాల్సింది. అందరం ఆలోచించాలి కూడా. ఎందుకంటె, మనం కూడా ఇలాటి అస్తవ్యస్త వ్యవస్థ నిర్మాణానికి ఏదో ఒకరూపంలో 'రాళ్ళెత్తి'న కూలీలమే. ఈ దుర్దశ దాపురించడంలో మనకూ భాగం వుందని ఆత్మవిమర్శ చేసుకోవాల్సిన వాళ్ళమే. రాజ్యాంగం ప్రసాదించిన పవిత్రమయిన వోటు హక్కుని సరిగా వాడుకోకుండా, లేదా అసలు వాడుకోకుండా తిలా పాపం తలా పిడికెడు అన్నట్టు ఈ పాపంలో పాలు పంచుకున్నవాళ్లమే.
suutigaa.....sutimettagaa....
mana deshaniki swatantram vachi konchem atuu itoogaa aravai enimidellu. swatantra phalaalanu bhaavitaraalaku bhadramgaa appaginche pavitra lakshyamto, baba saheb ambedkar netrutvamlo sonta raajyaamgaanni rasukuni, daanni kaapu kaayadaaniki okadaaniki marokati dannugaa moodu vyavasthalanu erpaatu chesukunnamu. inni dasaabdaala swatantra jeevanamlo enni avaantaraalu edurayina, ennenni avaanchaneeya parinaamaalu chotuchesukunna – paarlamentu, ecsicutive, judiciary ane ee moodu vyavasthalu raajyaamgaaniki lobadi panichestuu prapanchamlone pedda prajaaswaamya desamanna kalikituraayini bhaarata keerti kireetaaniki amarchipettaayi. ee moodintikee chedalupatte paristite daapuriste, nenunnanantu deenajanaaniki basataga nilabade naalugo vyavastha media vundane vundi. anduke daaniki forth estate anna anadhikaarika naamam stirapadindi.
ayithe, iteevali kaalamlo ee vyavasthalannii raajyaangam tamapai vunchina baadhyatalanu patistunnaya, kartavyaalanu neraverustunnaya leda vaatinunchi dooramgaa jarugutunnaya anna anumanam saamaanya janamlo kalugutondi. brochevalle dochevalluga maarutunna vishaada paristhitullo bhaaratavani loni ashesha janavali stiti ramuni kalamnati kadhaloni kappanu talapistondi.
prajaadhanaanni appanamgaa aaragistunna prajaapratinidula avineeti kumbhakonalu tavvina koddi bayatapadadam, niyamanibandhanala chatramlo vaarini vunchaalsina baadhyata kaligina adhikaaraganam sayitam adhe avineeti koopamlo irukkunipovadam, chattaanni, nyayanni kaapaadaalsina nyaayavyavasta loni kondaru nyaayaadheesule - kanche chenumesina chandamgaa dorikipoyi abhisamsanalaku gurikavadam, anni vyavasthalu bhrashtu pattipoyinappudu vaatini sarididde pavitra kartavyaanni nirvartinchaalsina media loni atyadhika bhagam ee yaavattu bhagotamlo bhagam kaavadam ivannee shashtipurti chesukunna swatantra bhaarataaniki antukunna marakalu. kadigina vodalani muriki.
avineeti amsamgaa ee rojuna desamlo, rashtramlo sambhavistunna parinaamaalu avineetini eesadinchukune pourulandarinee kalata parustunnaayi.
samasyatho sambandham vunna pakshaallo denno okadaanini guddiga samardhinchadam minaha nishpakshapaatamgaa abhipraayaalu vyaktam cheyadaaniki avakaasam laeni stiti. medialo jarige charchallo kuudaa asalu amsam venakku poyi anavasara vishayaalu terameedaku vastunnaayi. nijalakante nepalaku peddapeeta vestunnaru.
veerantaa okarini marokaru nindinchukuntunna teerutennulni chusi aanandinchadam kaadu ee rojuna manam cheyalsindi. andaram aalochinchaali kuudaa. endukante, manam kuudaa ilati astavyasta vyavastha nirmaanaaniki edho okaroopamlo 'raalletti'na kooleelame. ee durdasa daapurinchadamlo manakuu bhagam vundani aatmavimarsa chesukovalsina vallame. raajyaangam prasaadinchina pavitramayina votu hakkuni sarigaa vadukokunda, leda asalu vadukokunda tilaa paapam talaa pidikedu annattu ee paapamlo paalu panchukunnavallame.